Эрьва тевентень путы ойме\nКультура Эрьва тевентень путы ойме\nНадежда Владимировна Бочкановань (тейтерьксэнь фамилиязо Мартынова) содаса пек умок. Ледстневи, Советской шкатнестэ кавксоньгеменце иетнестэ савсь тень улемс Кочкурбуень Кацялай велесэ. Те шкас эзь стувтово сынст покш, од ды мазый кудост, косо ояксчисэ эрясь ламо эйкакшонь триця Мартыновтнень семиясь. Ледстнематнес кадовсь, кода лембестэ ды седейшкава вастымизь кудазортнэ. Покш семиянть лангс апак вано, кудопотмост цивтердсь ваньксчисэ. Эрьва кедьёнксось эсь таркасонзо. Сехте пек жо ледстневицякс кадовсь, кодамо ояксчисэ ды вейке-вейкень чарькодемасо эрясь те семиясь. Ламо шка а эряви, штобу редямс эрьва семиянть лувонзо, сеске неяви ды маряви, кода бу ломантне авольть кекше потмоёжост.\nВладимир Тимофеевич ды Елена Епифановна трясть-кастасть кавксо эйкакшт, колмонест тейтерест: Таисия, Любовь ды Надежда тонавтнесть Н.П.Огарёвонь лемсэ Мордовской госуниверситетсэ, цёратне истя жо муизь эрямонь кист ды уцяскаст семиясост.\nТе семиясь важодемань вечкиця, ламо тевс бажиця. Кардаз потмост свал пешксель ракшадо, мезест ансяк арасель…\nВиде, тетяст-аваст пинге важодсть Кацялай тиринь велень хозяйствасонть, кудоютконь тевтнень савсь топавтомс эйкакштненень, вейке-вейкень лангс апак невтне, сынь тейсть весементь, мезе кармавтсть тетяст-аваст. Ков аволизь кучо: сад-пирев, кардазов эли вишкинетнень ваномо, кияк каршо вал эзь ёвта.\nКода уш вере тешкстынек, весе тейтертне тонавтнесть вузсо. Надежда школань прядомадо мейле кочкизе Н.П.Огарёвонь лемсэ МГУ-нь филологиянь факультетэнть, 1997 иестэ, сонзэ парсте прядомадо мейле, ушодсь важодеме А.С. Пушкинэнь лемсэ Раськень библиотекасонть, васня финно-угрань литературань секторонь прявтокс, а 2009 иестэ саезь раськень ды краеведениянь литературань отделэнь прявтокс.\nНадежда Владимировна свал бажи одонтень, сонзэ ушодксонзо коряс тевс нолдазель «Этношкола в библиотеке» республикань проектэсь. Тень вельде республикань школатнесэ виевгавтови эрзя-мокшонь раськень культурась, общеобразовательной тонавтнемань заведениятнесэ одкстомтови тонавтнемань-методической литературась. А стяко Надежда Владимировнань кочкизь республикань «Ёрокчинь лисьмапрятне» пелькстамонть прявтокс, косо ванкшновить тиринь кельсэ сёрмадыцятнень ёрокчист.\nСодазь, неень шкане ламот документтнэ конёв лангсто ютавтовить электронной лувс. Н.В.Бочкановань бажамонзо вельде ванкшнозель ды тевс нолдазель «Электронная коллекция произведений мордовских писателей из фондов Национальной библиотеки им. А.С.Пушкина РМ, опубликованных в 1920-1930-е годы» проектэсь. Истя жо сон участвовась тиринь кельтнень медиа-проектсэнть, сонзэ вельде вейке порталс пурнавсть Российской Федерациянь территориясо электронной библиотекатнесэ уликс весе финно-угорской материалтнэ.\n2014 иестэ Надежда Владимировнанень прась уцяска улемс Российско-Финляндской культурной форумсонть, Финляндиянь Оулу ошсонть сон кортась Мордовия Республикань А.С.Пушкинэнь лемсэ Раськень библиотекасо важодицятнень пельде. Теке жо иестэнть сон кочказель эрзя-мокшонь VI инекужонь делегатокс, сонзэ ютавтомадо мейле мелензэ-арсеманзо печатазельть республикань изданиятнесэ.\nЭрзянь тейтерь-авась весе седейсэ ризны раськень ды краеведениянь литературанть ванстоманзо ды сонзэ нолдамонзо кисэ, аноксты статьят республикань общественной деятельтнень ды писательтнень юбилеень дататнес. Сеедьстэ эрси ветицякс сыненст алтазь покшчитнесэ.\nМордовиянь содавикс ломантненень ды исторической событиятненень Надежда Владимировна аноксты теле-радиоинформацият эрзянь кельсэ. Сон ламо шка ютавты писательтнень, ученойтнень, Мордовиянь краеведтнэнь автографост марто изданиятнень фондонь анокстамонтень, ков истя жо совить минек ёнксонь содавикс ломантнень произведенияст, кедьсэ сёрмадовкстнэ, фотодокументтнэ ды казезь книгатне.\nН.В.Бочканова, кода тевензэ парсте содыця ломань, кинь домкат содамочинзэ, практикань ды методикань лезкс максы аволь ансяк эсенек республикань библиотекатненень, истя жо Мордовиянь томбале улезтненень, косо эрить минек раськень ломанть.\nТешкстасынек, сон сеедьстэ эрси республикань томбале эриця эрзятнень ды мокшотнень кедьсэ. Истя, Эрзя-мокшонь литературань ды Эрзя-мокшонь культурань ютавтомань читнестэ сон якась Чувашиянь – Порецкой, Ульяновскоень – Инзань, Пензань – Шемышейкань ёнкстнэс.\nКов бу аволь моле Надежда Владимировна, эрьва косо бажи тонавтнемс одонть ды тосто самсто весе лезэвенть бажи нолдамс тевс.\n2015 иестэ Н.В.Бочкановань кочкизь Эрзя-мокшонь регионъютконь общественной организациянь Пролетарской местной отделениянь прявтокс. Сон сеске эрязасто кундась те общественной тевенть седейшкава топавтомо.\nВасняяк ояксчинь сюлмот ладясь Саранск ошонь Пролетарской муниципальной администрациянть, Светотехстроень «Луч» Культурань кудонть, «Ламзурь» народной фольклорно-этнографической ансамблянть марто, ков сонськак сеедьстэ якси морсеме.\nВейсэ ютавтозь пек ламо эрьва кодат мероприятият тиринь келенть ды культуранть ванстомга ды седе домкасто содамга. Надежда Владимировна ламо иень перть вейке таркасо парсте важодемань кисэ тешкстазь ламо казнесэ, конатнень ютксо: МР-нь Правительствань Почетонь грамотась, Мордовия Республикань Почетонь грамотась, «РФ-со литературань иесь» медалесь, «За вклад в развитие библиотечного краеведения России» раськень библиотекань ассоциациянть пельде (РБА) Почетонь грамотась, Московонь ГБУК-нть пельде Сюконямонь сёрмась ды истя седе тов.\nТекенень поладсынек, сон уцяскав ава, вечкиця ни ды мелявтыця сырькай. Мирдензэ Андрей Николаевич марто трясть-кастасть кавто превей эйкакшт. Цёраст, Александр, тонавтнесь «Московский государственный университет путей сообщения – Программная инженерия» специальностенть коряс, тедеде пряды Н.П.Огаревонь лемсэ МГУ-нь Бизнес-информатика магистратуранть. Тейтерест, Анастасия, Н.П.Огаревонь лемсэ МГУ-нь кавто факультетсэ тонавтнесь, вейкенть прядызе якстере диплом марто. Бочкановтнень покш мельспарост – Роман нуцькинест, кинень явить весе ютко шкаст.\nТечи, ноябрянь 6-це чистэ, Надежда Владимировна тешкстызе юбилеензэ. Сонзэ лемс ёвтазельть ламо поздоровт. «Эрзянь правда» газетань важодицятне вейсэндявить неть паро валтнэс ды арсить тензэ кеме шумбрачи, эрямосо уцяска, важодема таркасо од изнявкст.